b'\n_START_ARTICLE_\nRima Gumuliauskien\xc4\x97-Zinkevi\xc4\x8di\xc5\xabt\xc4\x97\n_START_SECTION_\nBiografija\n_START_PARAGRAPH_\nBaigusi Joni\xc5\xa1kio 2-osios vidurin\xc4\x97s mokyklos a\xc5\xa1tuonias klases ir vaik\xc5\xb3 muzikos mokykl\xc4\x85 (mokyt. Z. Juodakevi\xc4\x8diaus akordeono klas\xc4\x97), 1970\xe2\x80\x931974 m. choro dirigavimo mok\xc4\x97si Panev\xc4\x97\xc5\xbeio J. \xc5\xa0vedo pedagogin\xc4\x97je muzikos mokykloje (d\xc4\x97st. E. Jak\xc5\xa1tien\xc4\x97). 1974\xe2\x80\x931978 m. muzik\xc4\x85 studijavo Lietuvos valstybin\xc4\x97s konservatorijos Klaip\xc4\x97dos fakultetuose (dirigavimo mok\xc4\x97 S. Ka\xc4\x8dinskien\xc4\x97)._NEWLINE_Nuo 1978 m. rudens \xc5\xa0iauli\xc5\xb3 12-osios sustiprinto muzikos mokymo vidurin\xc4\x97s mokyklos mokytoja ir chor\xc5\xb3 vadov\xc4\x97. Iki 1986 m. vadovavo tik jaunu\xc4\x8di\xc5\xb3 chorams, o v\xc4\x97liau ir jaunimo mi\xc5\xa1riajam chorui (chormeisteris A. Gumuliauskas)._NEWLINE_1987 m. respublikin\xc4\x97s moksleivi\xc5\xb3 dain\xc5\xb3 \xc5\xa1vent\xc4\x97s konkurse vaik\xc5\xb3 choras peln\xc4\x97 laureato vard\xc4\x85, o mi\xc5\xa1rusis pirm\xc4\x85j\xc4\x85 viet\xc4\x85. Abu chorai dalyvavo 1988 m. Maskvos televizijos konkurse \xe2\x80\x9eChoras ir mes" \xe2\x80\x93 mi\xc5\xa1rusis choras tapo laureatu. 1989 m. respublikiniame vaik\xc5\xb3 ir jaunimo chor\xc5\xb3 konkurse Vilniuje mi\xc5\xa1rusis choras pripa\xc5\xbeintas geriausiu kolektyvu sustiprinto muzikos mokymo mokykl\xc5\xb3 kategorijoje. Vaik\xc5\xb3 ir mi\xc5\xa1r\xc5\xb3j\xc4\xaf chor\xc4\x85 pareng\xc4\x97 1990 m. Lietuvos tautinei dain\xc5\xb3 \xc5\xa1ventei Vilniuje._NEWLINE_1991 m. mi\xc5\xa1rusis choras dalyvavo tarptautiniame G. Dimitravo konkurse Varnoje (Bulgarija). Vaik\xc5\xb3 ir mi\xc5\xa1rusis choras dalyvavo 1991 m. chor\xc5\xb3 festivalyje \xe2\x80\x9eDainuok, jaunoji Lietuva\xe2\x80\x9c Panev\xc4\x97\xc5\xbeyje ir Vilniuje. Baigiamajame festivalio koncerte Vilniuje (1991 m. bir\xc5\xbeelio 2 d.) vaik\xc5\xb3 choras atliko J. Lyguto oratorij\xc4\x85 \xe2\x80\x9eGryb\xc5\xb3 karas\xe2\x80\x9c. Mi\xc5\xa1riojo choro kamerin\xc4\x97 grup\xc4\x97 1992 m. dalyvavo tarptautiniame senosios muzikos konkurse \xe2\x80\x9eSchola cantorum\xe2\x80\x9c Lenkijoje (Kali\xc5\xa1e). 1993 m. rugs\xc4\x97jo 17 d. jaunimo mi\xc5\xa1rusis choras giedojo \xc5\xa1v. Mi\xc5\xa1iose Kry\xc5\xbei\xc5\xb3 kalne prie \xc5\xa0iauli\xc5\xb3 popie\xc5\xbeiaus Jono Pauliaus II vizito proga Lietuvoje. Vaik\xc5\xb3 ir jaunimo chorai buvo parengti 1994 m. I ir 1998 m. II Pasaulio lietuvi\xc5\xb3 dain\xc5\xb3 \xc5\xa1vent\xc4\x97ms Vilniuje \xe2\x80\x93 mi\xc5\xa1rusis choras i\xc5\xa1moko paj\xc4\x97gi\xc5\xb3j\xc5\xb3 chor\xc5\xb3 repertuar\xc4\x85. Jaunimo choras dalyvavo 1995 m. I Baltijos ir \xc5\xa0iaur\xc4\x97s \xc5\xa1ali\xc5\xb3 chor\xc5\xb3 festivalyje Rygoje, koncertavo Ventspilyje. 1996 m. dalyvavo II tarptautiniame jaunimo chor\xc5\xb3 festivalyje \xe2\x80\x9eMarija, skais\xc4\x8diausia Marija" \xc5\xa0iauliuose (\xc5\xa0v. Ignaco ba\xc5\xbeny\xc4\x8dioje). Jaunimo mi\xc5\xa1riojo choro kamerin\xc4\x97 grup\xc4\x97 yra koncertavusi Norvegijoje ir Lenkijoje. 1997 m. mi\xc5\xa1rusis choras dalyvavo II Baltijos ir \xc5\xa0iaur\xc4\x97s \xc5\xa1ali\xc5\xb3 chor\xc5\xb3 festivalyje Gotlande (\xc5\xa0vedija), o vaik\xc5\xb3 choras parengtas 1997 m. Lietuvos moksleivi\xc5\xb3 dain\xc5\xb3 \xc5\xa1ventei Vilniuje \xe2\x80\x93 dalyvavo konkurse._NEWLINE_R. Gumuliauskien\xc4\x97 mokyklos vokalinius ansamblius parengia respublikiniams \xe2\x80\x9eDain\xc5\xb3 dainel\xc4\x97s\xe2\x80\x9c konkursams. Berniuk\xc5\xb3 ansamblis 1984 m. min\xc4\x97to konkurso laureatas, o mi\xc5\xa1rusis jaunimo ansamblis 1994 ir 1996 m. konkurs\xc5\xb3 laureatas. Jaunoji solist\xc4\x97 Kristina Zmailaite 1992 m. \xe2\x80\x9eDain\xc5\xb3 dainel\xc4\x97s" konkurso laureat\xc4\x97. Atviras pedagog\xc4\x97s pamokas ir chor\xc5\xb3 koncertus yra steb\xc4\x97j\xc4\x99 muzikos pedagogai i\xc5\xa1 daugelio u\xc5\xbesienio \xc5\xa1ali\xc5\xb3. 1993 m. R. Gumuliauskienei suteiktas muzikos mokytojos metodinink\xc4\x97s vardas. 1996 m. ji sta\xc5\xbeavo Danijoje. Yra \xc5\xa0iauli\xc5\xb3 miesto ir 1993 m. Lietuvos jaunimo ma\xc5\xbeosios moksleivi\xc5\xb3 dain\xc5\xb3 \xc5\xa1vent\xc4\x97s Vilniuje dirigent\xc4\x97.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'